Tasebḥit n wass n lexmis «Amhad» tulawin ad krent ad rrent i lqut, mi iɛedda lawan imekli ad ruḥen iqeffafen iɛerrasen ad d-awin tislit. Lxalat yeqqimen deg uxxam ad heyyint leqhawi d yimensi ara d-affen wid ara d-yawin tislit. Yemma-s n yisli ur tetteddu ara d yiɛerrasen, nettat tleḥḥu ɣef yixxamen n taddart iwakken ad d-tenced iwurar ara d-yilin tameddit-nni mi ara d-yewweḍ lawan n wurar ad d-nejmaɛent tulawin i merra ɣer wumnar neɣ amraḥ, tulawin weḥd-nsent, irgazen weḥd-nsen. Tilawin-nni ad d-sersent lḥenni i teslitnni i maren ad d-tt-id-sersent deg tlemmas, ad as-cennunt ama d isefra n lḥenni ama d tuɣac n cḍeḥ.